Wag tydens Kokstad-transitoroof doodgeskietArgieffoto (Fidelity Security) ’n Veiligheidswag van Fidelity Services is Maandag tydens ’n aanval op ’n transitovoertuig in Kokstad, KwaZulu-Natal, doodgeskiet. Ses swaar gewapende mans het omstreeks 08:00 op die Fidelity-geldwa toegeslaan. Volgens Wahl Bartmann, uitvoerende hoof van Fidelity Services, het die verdagtes die geldwa met hul voertuig gestamp. “Die bestuurder is doodgeskiet en die twee ander veiligheidswagte kon wegkom toe die verdagtes die voertuig aan die brand gesteek het.” Die rowers kon volgens Bartmann nie daarin slaag om by die kontant in die geldwa uit te kom nie. “Ons innige meegevoel gaan uit na die familie van die oorlede beampte. Die aanvalle vind al hoe meer gereeld plaas en hoewel minder of geen geld gesteel word nie, is daar enorme minagting vir die lewens van die veiligheidswagte. Hierdie sinnelose lewensverlies is net nie aanvaarbaar nie. Voertuie word ook onnodig vernietig wat net bydra tot die algehele koste van hulpbronne,” het Bartmann gesê. Enige inligting oor die ander voorvalle kan aan Fidelity Services gekommunikeer word via WhatsApp, SMS of Please Call Me 083 939 0300 of die landlyn kan geskakel word op 011 766 6061.